РЕШЕНИЕ НА КОМИСИЯТА
от 26 май 2011 година
за адаптиране на корекционните коефициенти, които се прилагат от 1 февруари 2010 г., 1 март 2010 г., 1 април 2010 г., 1 май 2010 г. и 1 юни 2010 г. спрямо възнагражденията на длъжностните лица, временно наетите служители и договорно наетите служители на Европейския съюз на служба в трети държави
(2011/313/ЕС)
ЕВРОПЕЙСКАТА КОМИСИЯ,
като взе предвид Договора за функционирането на Европейския съюз, и по-специално член 336 от него,
като взе предвид Правилника за длъжностните лица на Европейските общности и Условията за работа на другите служители на Общностите, определени с Регламент (ЕИО, Евратом, ЕОВС) № 259/68 на Съвета (1), и по-специално член 13, втора алинея от приложение Х към него,
като има предвид, че:
(1)
С Регламент (ЕC) № 768/2010 на Съвета (2) се определят, в изпълнение на член 13, първа алинея от приложение X към Правилника за длъжностните лица, корекционните коефициенти, приложими от 1 юли 2009 г. спрямо възнагражденията, изплащани във валутата на държавата по месторабота, на длъжностните лица, срочно наетите служители и договорно наетите служители на Европейския съюз на служба в трети държави.
(2)
Съгласно член 13, втора алинея от приложение X към Правилника за длъжностните лица следва да бъдат адаптирани, считано от 1 февруари 2010 г., 1 март 2010 г., 1 април 2010 г., 1 май 2010 г. и 1 юни 2010 г., някои от тези корекционни коефициенти, тъй като по статистически данни на Комисията промяната в цената на живота, измервана според корекционния коефициент и съответния валутен курс, е нараснала за някои трети държави с над 5 % (от тяхното последно определяне или от тяхното предишно адаптиране с Решение 2010/790/EC на Комисията (3)),
ПРИЕ НАСТОЯЩОТО РЕШЕНИЕ:
Член 1
Корекционните коефициенти, приложими спрямо възнагражденията на длъжностните лица, срочно наетите служители и договорно наетите служители на Европейския съюз на служба в трети държави, които се изплащат във валутата на държавата по месторабота, се адаптират за някои държави, посочени в приложението. В приложението се съдържат пет месечни таблици, в които са посочени съответните държави и последователните дати на прилагане за всяка от тях (1 февруари 2010 г., 1 март 2010 г., 1 април 2010 г., 1 май 2010 г. и 1 юни 2010 г.).
Валутните курсове, използвани за изчисляването на тези възнаграждения, се определят в съответствие с правилата за прилагане на Финансовия регламент и съответстват на различните дати, посочени в първа алинея.
Член 2
Настоящото решение влиза в сила на първия ден от първия месец след датата на публикуването му в Официален вестник на Европейския съюз.
Съставено в Брюксел на 26 май 2011 година.